A Tanács 845/72/EGK rendelete

(1972. április 24.)

a selyemhernyó-tenyésztés ösztönzésére szolgáló különleges intézkedések megállapításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára;

tekintettel az Európai Parlament véleményére;

tekintettel a Gazdasági és Szociális Bizottság véleményére;

mivel az egyes, a Szerződés II. mellékletében felsorolt termékek piacának közös szervezéséről szóló, 1968. június 28-i 827/68/EGK tanácsi rendelet [1] megállapítja a selyemhernyó- és selyemhernyópete-kereskedelmet szabályozó intézkedéseket, anélkül azonban, hogy a Közösségen belüli támogatási intézkedéseket írna elő; mivel a selyemhernyó-tenyésztés a Közösség egyes régióinak gazdasága számára bizonyos jelentőséggel bír; mivel e tevékenység ezekben a régiókban kiegészítő bevételi forrást jelent a mezőgazdasági termelők számára; mivel intézkedéseket kell hozni annak biztosítására, hogy a selyemhernyó-tenyésztők ésszerű jövedelemhez jussanak;

mivel ebből a célból rendelkezni kell olyan intézkedésekről, amelyek megkönnyítik a kínálat piaci igényekhez történő igazítását, valamint a selyemhernyó-tenyésztés tekintetében az összes nemzeti selyemhernyó-támogatás helyébe lépő támogatást kell nyújtani; mivel, figyelembe véve a selyemhernyó-tenyésztés jellegzetességeit, a támogatást a felhasznált, selyemhernyó-petéket tartalmazó dobozok után fizetendő átalányösszegben kell meghatározni;

mivel az e rendeletből származó kötelezettségek kapcsán a tagállamok számára felmerült költségeket a közös agrárpolitika finanszírozására vonatkozó rendelkezéseknek megfelelően a Közösségnek kell finanszíroznia,

ELFOGADTA EZT A RENDELETET:

1. cikk

(1) A szakmai és szakmaközi szervezetek által a kínálat piaci igényekhez való igazításának megkönnyítésére tett lépések ösztönzése érdekében, a közös vámtarifa 01.06. C alszáma alá tartozó selyemhernyó, valamint a közös vámtarifa 05.15. B alszáma alá tartozó selyemhernyó-pete tekintetében közösségi intézkedések hozhatók a minőség javítása céljából.

(2) Az (1) bekezdés rendelkezései, amennyiben azok a Szerződés 39. cikke (1) bekezdésének a) pontjában kitűzött célokkal kapcsolatosak, a közös agrárpolitika finanszírozásáról szóló, 1970. április 21-i 729/70/EGK tanácsi rendelet [2] 6. cikkének (1) bekezdése szerinti közös intézkedésekkel összefüggésben is alkalmazhatók.

2. cikk

(1) Az 1972/73-as tenyészévtől kezdődő hatállyal a Közösség területén tenyésztett selyemhernyók után támogatás jár. A támogatást, amelynek összege a Közösség egész területén egységes, minden év augusztus 1-jéig kell megállapítani a következő naptári évben kezdődő tenyészévre vonatkozóan. Az 1972/73-as tenyészévre odaítélendő támogatás összegét azonban 1972. június 1-jéig kell meghatározni.

(2) A támogatás összegét felhasznált selyemhernyó-petéket tartalmazó dobozonként kell meghatározni, olyan szinten, hogy ésszerű jövedelmet biztosítson a selyemhernyó-tenyésztők számára, figyelembe véve a selyemgubó és a nyersselyem piaci helyzetét, az ezen a piacon várható trendeket, valamint az importpolitikát.

A támogatás minden felhasznált selyemhernyó-petét tartalmazó doboz után jár a selyemhernyó-tenyésztőknek, feltéve, hogy:

- a dobozok egy később meghatározandó minimális selyemhernyópete-mennyiséget tartalmaznak, és

- a hernyók tenyésztése sikeres volt.

(3) A támogatás összegét a Szerződés 43. cikke (2) bekezdésében megállapított eljárásnak megfelelően kell meghatározni.

(4) A Tanács, a Bizottság javaslata alapján a Szerződés 43. cikke (2) bekezdésében megállapított szavazási eljárásnak megfelelően, elfogadja e cikk alkalmazásának általános szabályait.

(5) E cikk alkalmazásának részletes szabályait a len és a kender piacának közös szervezéséről szóló, 1970. június 29-i 1308/70/EGK tanácsi rendelet [3] 12. cikkében megállapított eljárásnak megfelelően fogadják el.

3. cikk

A selyemhernyó-tenyészév a naptári év április 1-jén kezdődik és a következő naptári év március 31-én ér véget.

4. cikk

A tagállamok és a Bizottság közlik egymással az e rendelet végrehajtásához szükséges egyéb adatokat. A közlendő adatokat az 1308/70/EGK rendelet 12. cikkében megállapított eljárásnak megfelelően kell meghatározni.

Az ezen adatok közlésére és terjesztésére vonatkozó szabályokat ugyanezen eljárás szerint kell elfogadni.

5. cikk

A közös agrárpolitika finanszírozását szabályozó rendelkezéseket alkalmazni kell az 1. cikkben említett termékekre.

6. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1972. április 24-én.

a Tanács részéről

az elnök

G. Thorn

[1] HL L 151., 1968.6.30., 16. o.

[2] HL L 94., 1970.4.28., 13. o.

[3] HL L 146., 1970.6.4., 1. o.

--------------------------------------------------